**Έκθεση της Κοινοβουλευτικής Επιτροπής Παιδείας και Πολιτισμού για την πρόταση νόμου «Ο περί Ιδιωτικών Σχολείων (Τροποποιητικός) Νόμος του 2023»**

**Παρόντες:**

 Παύλος Μυλωνάς, πρόεδρος Χρίστος Χριστοφίδης

 Χρύσανθος Σαββίδης Αντρέας Καυκαλιάς

 Γιώργος Κάρουλλας Ανδρέας Αποστόλου

 Πρόδρομος Αλαμπρίτης

 Η Κοινοβουλευτική Επιτροπή Παιδείας και Πολιτισμού μελέτησε την πιο πάνω πρόταση νόμου, η οποία κατατέθηκε από τους βουλευτές κ. Γιώργο Κάρουλλα, Μάριο Μαυρίδη, Πρόδρομο Αλαμπρίτη και Δημήτρη Δημητρίου εκ μέρους της κοινοβουλευτικής ομάδας του Δημοκρατικού Συναγερμού και κ. Παύλο Μυλωνά και Χρύσανθο Σαββίδη εκ μέρους της κοινοβουλευτικής ομάδας του Δημοκρατικού Κόμματος, σε τέσσερις συνεδρίες της, που πραγματοποιήθηκαν στις 26 Απριλίου και 6 Δεκεμβρίου 2023, καθώς και στις 17 και την 31η Ιανουαρίου 2024.

 Στο στάδιο της μελέτης της πρότασης νόμου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Αθλητισμού και Νεολαίας, της Διεύθυνσης Δημοτικής Εκπαίδευσης, της Διεύθυνσης Μέσης Γενικής Εκπαίδευσης και της Διεύθυνσης Μέσης Τεχνικής και Επαγγελματικής Εκπαίδευσης και Κατάρτισης του ίδιου υπουργείου, της Νομικής Υπηρεσίας της Δημοκρατίας, του Κυπριακού Συμβουλίου Αναγνώρισης Τίτλων Σπουδών (ΚΥΣΑΤΣ) και των συνδικαλιστικών οργανώσεων «Παγκύπρια Εργατική Ομοσπονδία» (ΠΕΟ) και «Συνομοσπονδία Εργαζομένων Κύπρου» (ΣΕΚ). Η Δημοκρατική Εργατική Ομοσπονδία Κύπρου (ΔΕΟΚ) και ο Σύνδεσμος Ιδιωτικών Σχολείων Κύπρου, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι στο πλαίσιο της συζήτησης της υπό αναφορά πρότασης νόμου παρευρέθηκαν επίσης τα μέλη της επιτροπής κ. Χρίστος Χριστόφιας και Αλέκος Τρυφωνίδης.

 Σκοπός της πρότασης νόμου είναι η τροποποίηση του περί Ιδιωτικών Σχολείων Νόμου, ώστε όσοι εκπαιδευτικοί εργοδοτούνταν σε ιδιωτικά σχολεία ίδιου ή παρόμοιου τύπου με τα δημόσια σχολεία πριν από την έναρξη της ισχύος του υφιστάμενου νόμου και οι οποίοι συνεχίζουν έως τώρα να εργοδοτούνται σ’ αυτά και δεν κατέχουν τα ίδια ακαδημαϊκά προσόντα με τους εκπαιδευτικούς των δημόσιων σχολείων όπως απαιτείται με βάση το άρθρο 22 του υφιστάμενου νόμου να δύνανται να συνεχίσουν τη διδασκαλία τους στο γνωστικό αντικείμενο που ήδη διδάσκουν.

 Ειδικότερα, στον υφιστάμενο νόμο προβλέπεται σχετική μεταβατική διάταξη σύμφωνα με την οποία εντός πέντε ετών από την ημερομηνία έναρξης της ισχύος του, ήτοι από τις 15 Νοεμβρίου 2019, οι εκπαιδευτικοί που ήδη εργοδοτούνται στα ιδιωτικά σχολεία ίδιου ή παρόμοιου τύπου σε όλες τις βαθμίδες να πρέπει να προσκομίσουν τα απαιτούμενα πιστοποιητικά ακαδημαϊκών προσόντων, προκειμένου να εξασφαλίσουν από την αρμόδια αρχή έγκριση διδασκαλίας στο γνωστικό αντικείμενο που διδάσκουν.

 Σύμφωνα με τους εισηγητές της πρότασης νόμου, οι προτεινόμενες ρυθμίσεις κρίνονται αναγκαίες, ούτως ώστε να μην αδικηθεί μερίδα εκπαιδευτικών ιδιωτικών σχολείων, λόγω του ότι δεν κατέστη δυνατό έως τώρα να αποκτήσουν τα απαιτούμενα πιστοποιητικά ακαδημαϊκών προσόντων. Η μη απόκτησή τους εντός της εν λόγω προθεσμίας θα έχει ως αποτέλεσμα το ότι δεν θα μπορούν να ασκήσουν το επάγγελμά τους το οποίο ασκούσαν για πολλά χρόνια με επιτυχία. Περαιτέρω, σύμφωνα με την υφιστάμενη νομοθεσία οι επηρεαζόμενοι εκπαιδευτικοί, για να εξασφαλίσουν τα απαιτούμενα πιστοποιητικά ακαδημαϊκών προσόντων, πρέπει να παρακολουθήσουν συγκεκριμένα μαθήματα σε πανεπιστήμια, ορισμένα εκ των οποίων προσφέρονταν μέχρι πρόσφατα ως πρωινά μαθήματα μόνο από το Πανεπιστήμιο Κύπρου. Συναφώς και δεδομένου ότι οι επηρεαζόμενοι εκπαιδευτικοί εργάζονταν τις συγκεκριμένες ώρες διδασκαλίας των πιο πάνω μαθημάτων στα ιδιωτικά σχολεία, ήταν αδύνατο να συμμορφωθούν με τις προβλεπόμενες στη νομοθεσία διατάξεις.

 Επιπρόσθετα, όσον αφορά την υποχρέωση των εκπαιδευτικών που εργοδοτούνταν στα ιδιωτικά σχολεία πριν από την ημερομηνία έναρξης της ισχύος του υφιστάμενου νόμου να εξασφαλίσουν συγκεκριμένα πιστοποιητικά ακαδημαϊκών προσόντων, πέραν των όσων κατείχαν κατά την περίοδο πρόσληψής τους, οι εισηγητές της πρότασης νόμου τόνισαν ότι σε παρόμοιες περιπτώσεις τροποποίησης νομοθεσιών οι οποίες επηρέαζαν εργασιακά δικαιώματα εργαζομένων οι οποίοι ασκούσαν το επάγγελμά τους πριν από την τροποποίηση της συγκεκριμένης νομοθεσίας αυτά είχαν διαφυλαχθεί με συγκεκριμένες διατάξεις. Ειδικότερα, όπως τόνισαν, οι εργαζόμενοι αυτοί είχαν θεωρηθεί ως εξ επαγγέλματος επαγγελματίες και η αρμόδια αρχή δεν ζήτησε από αυτούς να εξασφαλίσουν οποιαδήποτε πρόσθετα προσόντα, προκειμένου να μπορέσουν να συνεχίσουν να ασκούν το επάγγελμά τους.

 Στο πλαίσιο της συζήτησης της πρότασης νόμου τόσο οι εκπρόσωποι του Υπουργείου Παιδείας και Πολιτισμού όσο και της Νομικής Υπηρεσίας διαφώνησαν με τις πρόνοιές της. Ειδικότερα, οι εκπρόσωποι του αρμόδιου υπουργείου επισήμαναν ότι οι επηρεαζόμενοι εκπαιδευτικοί πρέπει, πριν από τη λήξη της πενταετούς προθεσμίας που τους παραχωρήθηκε για σκοπούς συμμόρφωσης, να αποκτήσουν τα απαιτούμενα πιστοποιητικά ακαδημαϊκών προσόντων, προκειμένου να εξασφαλίσουν από την αρμόδια αρχή την έγκριση διδασκαλίας στο γνωστικό αντικείμενο που διδάσκουν. Σύμφωνα με τους ιδίους, η εν λόγω διάταξη στον υφιστάμενο νόμο διασφαλίζει την ποιότητα στην εκπαίδευση και την ισοτιμία των προσόντων, καθότι οι εκπαιδευτικοί των σχολείων ίδιου ή παρόμοιου τύπου με τα δημόσια σχολεία θα κατέχουν τα ίδια προσόντα με τους εκπαιδευτικούς των δημόσιων σχολείων. Περαιτέρω, όπως επισήμαναν, οποιαδήποτε τροποποίηση στο παρόν στάδιο, τέσσερα περίπου χρόνια μετά την εφαρμογή της υφιστάμενης νομοθεσίας, θα ήταν άδικη για όσους εκπαιδευτικούς ιδιωτικών σχολείων συμμορφώθηκαν ήδη με τις διατάξεις της εν λόγω νομοθεσίας, αναλαμβάνοντας παράλληλα και το όποιο οικονομικό κόστος.

 Οι εκπρόσωποι των συνδικαλιστικών οργανώσεων ΠΕΟ και ΣΕΚ ανέφεραν ότι κατά τη συζήτηση που διεξήχθη ενώπιον της Κοινοβουλευτικής Επιτροπής Παιδείας και Πολιτισμού πριν από την ψήφιση της υφιστάμενης νομοθεσίας είχαν καταθέσει τις ενστάσεις τους σχετικά με τη συγκεκριμένη διάταξη, η οποία, όπως είχαν επισημάνει, θα οδηγούσε στην ανεργία εκπαιδευτικούς οι οποίοι προσέφεραν τις υπηρεσίες τους στα ιδιωτικά σχολεία για περίπου είκοσι χρόνια. Σύμφωνα επίσης με τους ιδίους, υπήρχαν διαβεβαιώσεις ότι δεν θα απολύετο κανένας εκπαιδευτικός. Περαιτέρω, όπως επισήμαναν οι ίδιοι εκπρόσωποι, οι επηρεαζόμενοι εκπαιδευτικοί, προκειμένου να συμμορφωθούν με την οικεία νομοθεσία, θα έπρεπε να παρακολουθήσουν αριθμό μαθημάτων τα οποία αρχικά προσφέρονταν μόνο στα δημόσια πανεπιστήμια σε ώρες κατά τις οποίες αυτοί εργάζονταν στα ιδιωτικά σχολεία και ως εκ τούτου αδυνατούσαν να τα παρακολουθήσουν. Συναφώς, για να μην οδηγηθούν στην ανεργία οι επηρεαζόμενοι εκπαιδευτικοί οι οποίοι είναι ηλικίας άνω των πενήντα ετών και διαθέτουν πολλά χρόνια προϋπηρεσίας πρέπει είτε να παραταθεί η προβλεπόμενη στη νομοθεσία προθεσμία συμμόρφωσης είτε να διαγραφεί εντελώς με την υιοθέτηση των προνοιών της πρότασης νόμου.

 Οι εκπρόσωποι του ΚΥΣΑΤΣ ανέφεραν ότι οι επηρεαζόμενοι εκπαιδευτικοί αρχικά παραπέμπονταν στο Πανεπιστήμιο Κύπρου για παρακολούθηση των αναγκαίων μαθημάτων και, σε περίπτωση που τα εν λόγω μαθήματα δεν προσφέρονταν από το Πανεπιστήμιο Κύπρου, μπορούσαν να τα παρακολουθήσουν στα ιδιωτικά πανεπιστήμια. Πλέον όμως αυτό έχει αλλάξει και οι ενδιαφερόμενοι μπορούν να παρακολουθήσουν τα μαθήματα αυτά είτε στα δημόσια είτε στα ιδιωτικά πανεπιστήμια. Όπως επισήμαναν επίσης, τα πτυχία για τα οποία με βάση την οικεία νομοθεσία ζητείται ισοτιμία και αντιστοιχία έχουν αποκτηθεί πριν από πολλά χρόνια και, για να επιτευχθεί η αντιστοιχία, σε τέτοιες περιπτώσεις απαιτείται η παρακολούθηση πολύ μεγάλου αριθμού μαθημάτων. Συνεπώς, θα μπορούσε το ζήτημα αυτό να ρυθμιστεί με τέτοιο τρόπο ώστε για τις περιπτώσεις των εκπαιδευτικών αυτών να απαιτείται μόνο η ισοτιμία, αφού η αντιστοιχία θα είναι πολύ δύσκολο να επιτευχθεί.

 Στο πλαίσιο της συνέχισης της συζήτησης της πρότασης νόμου μέλη της επιτροπής εισηγήθηκαν τις ακόλουθες βελτιωτικές ρυθμίσεις στο κείμενο της πρότασης νόμου για την αντιμετώπιση των ζητημάτων που εγέρθηκαν:

1. Την παράταση της προβλεπόμενης στη νομοθεσία προθεσμίας συμμόρφωσης των επηρεαζόμενων εκπαιδευτικών.
2. Την προσθήκη πρόνοιας σύμφωνα με την οποία να απαιτείται η εξασφάλιση πιστοποιητικού ισοτιμίας και όχι αντιστοιχίας των ακαδημαϊκών προσόντων των επηρεαζόμενων εκπαιδευτικών.

 Στο πλαίσιο της περαιτέρω συζήτησης οι εκπρόσωποι του αρμόδιου υπουργείου διαφώνησαν τόσο με την εισήγηση για παράταση της σχετικής προθεσμίας συμμόρφωσης όσο και με την εισήγηση για εξασφάλιση μόνο της ισοτιμίας των ακαδημαϊκών προσόντων των επηρεαζόμενων εκπαιδευτικών, αφού, όπως επισήμαναν, εάν υιοθετηθούν τα πιο πάνω, αδικούνται όσοι έχουν ήδη συμμορφωθεί με τις διατάξεις της υφιστάμενης νομοθεσίας.

 Αναφορικά με την πιο πάνω θέση του αρμόδιου υπουργείου, οι εισηγητές της πρότασης νόμου δήλωσαν ότι όσοι εκπαιδευτικοί συμμορφώθηκαν ήδη με τη νομοθεσία θα έχουν τη δυνατότητα εργοδότησης στη δημόσια υπηρεσία, συναφώς δεν δημιουργείται καμία αδικία σε περίπτωση τροποποίησης της νομοθεσίας στη βάση των πιο πάνω.

 Η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

13 Φεβρουαρίου 2024

Αρ. Φακ.: 23.02.064.127-2023

ΘΒΚ/ΓΧ/ΓΧ